b'\n_START_ARTICLE_\nJonas Stankus\n_START_PARAGRAPH_\nJonas Stankus (g. 1937 m. kovo 8 d. Vilei\xc5\xa1i\xc5\xb3 kaime, Pamock\xc4\x97s seni\xc5\xabnija, Kur\xc5\xa1\xc4\x97n\xc5\xb3 vals\xc4\x8dius) \xe2\x80\x93 Lietuvos archeologas, humanitarini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\nBaig\xc4\x99s Dirvon\xc4\x97n\xc5\xb3 septynmet\xc4\x99 mokykl\xc4\x85, 1953\xe2\x80\x931957 m. mok\xc4\x97si \xc5\xa0iauli\xc5\xb3 pedagogin\xc4\x97je mokykloje. 1958 m. prad\xc4\x97jo istorijos studijas Vilniaus universiteto Istorijos \xe2\x80\x93 filologijos fakulteto neakivaizdiniame skyriuje, nuo 1960 m. studijas t\xc4\x99s\xc4\x97 universiteto dieniniame skyriuje. 1964 m. baig\xc4\x97 Vilniaus universiteto Istorijos \xe2\x80\x93 filologijos fakultet\xc4\x85. 1971 m. apgyn\xc4\x97 disertacij\xc4\x85 \xe2\x80\x9eGele\xc5\xbeies dirbini\xc5\xb3 gamybos technologijos istorija Lietuvoje II\xe2\x80\x93XIII am\xc5\xbeiais\xe2\x80\x9c, suteiktas istorijos moksl\xc5\xb3 kandidato laipsnis, 1993 m. nostrifikuotas suteikiant humanitarini\xc5\xb3 moksl\xc5\xb3 daktaro laipsn\xc4\xaf._NEWLINE_1957\xe2\x80\x931960 m. dirbo mokytoju Dirvon\xc4\x97n\xc5\xb3 septynmet\xc4\x97je mokykloje, baig\xc4\x99s studijas paskirtas \xc4\xaf Kretingos kra\xc5\xa1totyros muziej\xc5\xb3. Kartu dirbo istorijos mokytoju Kretingos 1-oje vidurin\xc4\x97je ir Palangos vidurin\xc4\x97je vakarin\xc4\x97je mokyklose. 1965 m. perkeltas \xc4\xaf Istorijos \xe2\x80\x93 etnografijos muziej\xc5\xb3 Vilniuje (dab. \xe2\x80\x93 Lietuvos nacionalinis muziejus), Numizmatikos skyriaus ved\xc4\x97jas. Prad\xc4\x97j\xc4\x99s dom\xc4\x97tis archeologija ir kai kuri\xc5\xb3 technini\xc5\xb3 moksl\xc5\xb3 metod\xc5\xb3 (metalografija) taikymu archeologijoje, 1967 m. pabaigoje \xc4\xafstojo \xc4\xaf Moksl\xc5\xb3 akademijos Istorijos instituto archeologijos specialyb\xc4\x97s aspirant\xc5\xabr\xc4\x85. Mokslinio darbo kryptis \xe2\x80\x93 archeologini\xc5\xb3 gele\xc5\xbeies dirbini\xc5\xb3 tyrin\xc4\x97jimas, siekiant nustatyti \xc5\xa1i\xc5\xb3 dirbini\xc5\xb3 gamybos b\xc5\xabdus, j\xc5\xb3 raid\xc4\x85 am\xc5\xbei\xc5\xb3 b\xc4\x97gyje, taip pat naudoto metalo strukt\xc5\xabr\xc4\x85 bei kokyb\xc4\x99 taikant metalografijos metod\xc4\x85. Po aspirant\xc5\xabros paliktas dirbti Istorijos instituto Archeologijos skyriuje jaunesniuoju moksliniu bendradarbiu. 1974 m. i\xc5\xa1rinktas vyresniuoju moksliniu bendradarbiu ir paskirtas archeologini\xc5\xb3 \xc5\xabkiskaitini\xc5\xb3 tyrin\xc4\x97jim\xc5\xb3 grup\xc4\x97s vadovu, jai vadovavo iki panaikinant grup\xc4\x99 1993 m._NEWLINE_Vilniaus pedagoginio instituto ir Vilniaus universiteto studentams d\xc4\x97st\xc4\x97 specialiuosius kursus istorijos, gele\xc5\xbeies bei \xc4\xafvairi\xc5\xb3 gele\xc5\xbeies dirbini\xc5\xb3 gamybos b\xc5\xabd\xc5\xb3 raidos istorijos klausimais Lietuvoje. Daugiau nei de\xc5\xa1imtmet\xc4\xaf vadovavo Vilniaus pedagoginio universiteto studentams archeologini\xc5\xb3 tyrin\xc4\x97jim\xc5\xb3 \xe2\x80\x93 praktik\xc5\xb3 metu.\n_START_SECTION_\nMokslin\xc4\x97 veikla\n_START_PARAGRAPH_\nSvarbiausiosios mokslo kryptys \xe2\x80\x93 gele\xc5\xbeies gamybos technologija ir metalurgijos raida Lietuvoje. Gele\xc5\xbeies am\xc5\xbeius|Gele\xc5\xbeies am\xc5\xbeiaus Lietuvos laidojimo paminklai. Per 36 archeologini\xc5\xb3 ekspedicij\xc5\xb3 sezonus i\xc5\xa1tyr\xc4\x97, i\xc5\xa1\xc5\xbevalg\xc4\x97 per 50 archeologini\xc5\xb3 objekt\xc5\xb3 \xe2\x80\x93 senovini\xc5\xb3 gyvenvie\xc4\x8di\xc5\xb3, kapinyn\xc5\xb3, pilkapi\xc5\xb3 \xc4\xafvairiuose Lietuvos regionuose bei Joni\xc5\xa1kio, Kauno, Merkin\xc4\x97s, \xc5\xa0iauli\xc5\xb3, Tel\xc5\xa1i\xc5\xb3, Trak\xc5\xb3, Utenos, Vilniaus senamies\xc4\x8diuose. Sukaupta med\xc5\xbeiaga paskelbta Lietuvos archeologiniuose leidiniuose._NEWLINE_Tyrin\xc4\x97ti paminklai: \xc5\xa0auk\xc4\x97n\xc5\xb3 kapinynas (Kelm\xc4\x97s raj.), Bandu\xc5\xbei\xc5\xb3 kapinynas (Klaip\xc4\x97da), Gen\xc4\x8d\xc5\xb3 I, Gen\xc4\x8d\xc5\xb3 II, Pajuodupio kapinynai (Kretingos raj.), Jautaki\xc5\xb3 piliakalnis ir Jautaki\xc5\xb3 gyvenviet\xc4\x97 (Ma\xc5\xbeeiki\xc5\xb3 raj.), Kair\xc4\x97n\xc4\x97li\xc5\xb3 kapinynas (Radvili\xc5\xa1kio raj.), Pailgo\xc4\x8dio kapinynas (\xc5\xa0ilal\xc4\x97s raj.), Pribitkos pilkapiai (Plung\xc4\x97s raj.), Ukmerg\xc4\x97s piliakalnis, Lavori\xc5\xa1ki\xc5\xb3 piliakalnis (Vilniaus raj.), \xc5\xbdemanti\xc5\xa1ki\xc5\xb3-Skaistkalnio kapinynas.'